Dokument oprettet 12. december 2018

Sag 10-2018-00800 – Dok. 408680/msp\_dh

**Referat af møde i forretningsudvalget den 12. december 2018**

**Til stede:** Thorkild Olesen, Sif Holst, Janus Tarp, Knud Kristensen, Anni Sørensen, Jan Jakobsen, Palle Lykke Ravn, Lars Midtiby, Torben Kajberg (under punkt 3.E), Monica Løland (under punkt 3.E) og Mette Søndergaard Pedersen (ref.).

1. **Godkendelse af dagsorden**Dagsordenen blev godkendt.
2. **Referat fra FU-møde den 31. oktober 2018**Der var ingen yderligere bemærkninger til referatet.
3. **Beslutningspunkter**A. Endelig godkendelse af DH’s budget 2019
Forretningsudvalget behandlede udkast til driftsbudget for DH 2019 på sidste FU-møde, hvorefter det blev sendt til skriftlig kommentering blandt DH’s medlemsorganisationer. DH har ikke modtaget nogen kommentarer.

Thorkild Olesen oplyste, at udkast til budget 2019 tog højde for evt. udgifter til Operation Dagsværk, hvis DH skulle være så heldige at vinde afstemning om at få det i 2019. Det har siden vist sig, at DH faktisk vandt afstemningen, og de afsatte midler til Operation Dagsværk bliver nu aktuelle.

Forretningsudvalget godkendte budgettet.

B. Revideret budget 2019 for DH’s Globale Handicapprogram
Forretningsudvalget godkendte på sidste møde budget for DH’s Globale Handicapprogram. Der havde imidlertid indsneget sig en fejl i budgettet, hvorfor der er fremsendt et revideret budget.

Forretningsudvalget godkendte det reviderede budget.

C. Udpegning af repræsentanter til Ankenævnet for Statens Uddannelsesstøtteordninger
DH er blevet anmodet om at udpege fire repræsentanter til Ankenævnet for Statens Uddannelsesstøtteordninger for den kommende 2-årige periode. DH’s repræsentanter er udpeget som særligt sagkyndige medlemmer, der inddrages ved behandling af sager, som har et handicapaspekt; herunder sager om handicaptillæg til SU.

DH’s medlemsorganisationer har haft mulighed for at indstille kandidater, og forretningsudvalget besluttede at udpege følgende fire repræsentanter:

- Louise Rasmussen, Muskelsvindfonden (genudpegning)
- Frederik Walter Olsen, Spastikerforeningen (genudpegning)
- Alice Bossing, SUMH
- Marie Henriksen, Høreforeningen

D. Udpegning af repræsentant til Strategisk Dialogforum i Socialstyrelsen
DH udpeger 5 medlemmer til Strategisk Dialogforum, hvor formålet er at drøfte den overordnede udvikling og strategiske tendenser på området samt behov for mulige initiativer og indsatser.

En af DH’s repræsentanter har valgt at træde ud, og der skal derfor findes et nyt medlem. DH’s medlemsorganisationer har haft mulighed for at indstille kandidater, og forretningsudvalget besluttede at udpege Anni Sørensen fra LEV som nyt medlem.

De øvrige fire DH-repræsentanter i Strategisk Dialogforum er:

- Per Olesen, Epilepsiforeningen
- Knud Kristensen, SIND
- Mogens Wiederholt, Spastikerforeningen
- Lise Beha Erichsen, Hjernesagen

Anni Sørensen deltog ikke under behandlingen af dette punkt.

E. Rapportering til FN’s Handicapkomité
FN’s Handicapkomite har til opgave at påpege alle de væsentligste mangler i dansk opfyldelse af Handicapkonventionen. Dette sker ud fra en liste over emner (List of Issues), som Komiteen ønsker at få oplysninger fra Danmark om.

Forretningsudvalget besluttede på mødet i januar 2018, at DH i samarbejde med medlemsorganisationerne og andre udvalgte civilsamfundsorganisationer skulle søge indflydelse på denne liste over emner. Der har været holdt orienteringsmøde, høringsmøde og efterfølgende en skriftlig høring, og på baggrund af dette foreligger nu første udkast til bidrag til List of Issues.

Forretningsudvalget drøftede udkastet, og Torben Kajberg og Monica Løland fra DH’s sekretariat deltog under dette punkt for at svare på spørgsmål. Forretningsudvalget gav udtryk for stor ros til udkastet.

I den efterfølgende drøftelse var der bl.a. ønske om at synliggøre den kognitive tilgængelighed mere. Desuden blev der nævnt enkelte konkrete tilføjelser og påpeget et par steder med upræcist sprogbrug.

Forretningsudvalget godkendte udkastet til List of Issues med de faldne bemærkninger.

Herefter blev der givet en kort orientering om den foreløbige kommunikationsplan for rapportering til FN’s Handicapkomité. Der er følgende tidsmæssige fokuspunkter: Komiteen beslutter den endelige liste over emner i april 2019, og det forventes, at Danmark skal eksamineres i august 2019. Herefter har Danmark et års tid frem til august 2020 til at svare Komiteen, hvorefter Komiteen kommer med de endelige anbefalinger til den danske regering omkring årsskiftet 2020-21.

Kommunikationsplanen indeholder en plan for, hvordan nyhedsbrev, hjemmeside, sociale medier og pressemeddelelser anvendes til formidling af politiske budskaber. Der blev opfordret til, at DH’s medlemsorganisationer inddrages tæt, så budskaber kan koordineres, og de enkelte medlemsorganisationer kan fremhæve udvalgte elementer, som de pågældende organisationer finder særligt vigtige for deres medlemmer.

1. **Diskussionspunkter**A. Handicappolitisk Råd som forum for dialog
Der har været holdt fire møder i Handicappolitisk Råd siden beslutningen om oprettelsen på repræsentantskabsmødet i maj 2016. Formålet med Handicappolitisk Råd er at styrke dialogen mellem DH’s medlemsorganisationer og DH’s ledelse. Tematiske drøftelser i rådet har til formål at afstemme og understøtte DH’s arbejde mellem repræsentantskabsmøderne.

Forretningsudvalget gav udtryk for, at det er vigtigt løbende at have fokus på, hvordan organisationens demokrati fortsat udvikler sig. Det er derfor relevant at se på, hvordan møder i Handicappolitisk Råd medvirker til dette.

I den efterfølgende debat var der enighed om, at de hidtidige møder i Handicappolitisk Råd har haft relevante og interessante temadrøftelser, der netop lægger op til dialog og skaber rum for erfaringsudveksling. Ligeledes har der været et tilfredsstillende fremmøde. Efter forretningsudvalgets vurdering er der således ikke umiddelbart behov for at ændre indhold og struktur for møderne.

Det blev foreslået, at der kommer et punkt på dagsorden for næste møde i Handicappolitisk Råd, hvor der lægges op til at høre medlemsorganisationernes ideer og synspunkter i form af en fælles drøftelse af mødernes indhold og form, og hvordan Handicappolitisk Råd medvirker til at styrke dialogen og fællesskabet i DH. Efter mødet i Handicappolitisk Råd samler forretningsudvalget op på drøftelsen på næste møde i forretningsudvalget.

B. Projekt Ungdomsuddannelse
Med ”Projekt Ungdomsuddannelse” sætter DH fokus på inklusion i ungdomsuddannelserne som en del af DH’s handlingsplan 2018- 2021, der blev vedtaget på det seneste repræsentantskabsmøde.

Baggrunden er det faldende uddannelsesniveau blandt unge med handicap. Målet med DH’s indsats er at få afsat midler til initiativer for unge med handicap på ungdomsuddannelserne i satspuljen 2020.

Forretningsudvalget drøftede projektet og gav opbakning til det foreslåede fokus på de ordinære ungdomsuddannelser. DH følger i et andet spor det forberedende område; herunder den kommende forberedende grunduddannelse (FGU) og den særligt tilrettelagte ungdomsuddannelse (STU), og disse er således ikke omfattet af Projekt Ungdomsuddannelse.

Forretningsudvalget gav ligeledes opbakning til det foreløbige forslagskatalog, som indeholder en række konkrete politiske forslag, der skal forbedre mulighederne for, at unge med handicap gennemfører en ungdomsuddannelse.

Det foreløbige forslagskatalog er udarbejdet efter input fra DH’s medlemsorganisationer og andre relevante aktører via interview og spørgeskemaundersøgelse. I den videre proces kvalificeres disse forslag yderligere den 9. januar 2019 på et møde for aktører og interessenter på uddannelsesområdet, og herefter får forretningsudvalget det endelige forslagskatalog.

Afslutningsvist blev det foreslået, at der udarbejdes en kommunikationsplan, så de mange gode forslag kommer ud til så mange som muligt.

1. **Orienteringspunkter**A. Satspuljeaftaler 2018
Thorkild Olesen gav en kort orientering om satspuljeområdet samt finanslovsaftalens del om satspuljen.

Med efterårets satspuljeaftaler er der set fra en handicapvinkel især afsat midler på beskæftigelsesområdet, men også inden for sundhed og området for børn og unge med handicap er der afsat midler med fokus på handicap.

Finanslovsaftalen mellem regeringen og Dansk Folkeparti betyder, at satspuljeforliget opsiges og mindre-reguleringen for hovedparten af overførselsindkomster afskaffes fra 2020. Det har i mange år været en mærkesag for DH at stoppe mindre-reguleringen, da det skaber stigende ulighed.

Beslutningen om at ændre satspuljen er således overordnet set ganske positiv. Det er endnu uvist, hvordan den konkrete aftale bliver fremover, men der er fortsat lagt op til ulighedsskabende fordeling af midlerne til mennesker på overførselsindkomst, og DH følger det nøje.

Forretningsudvalget tog orienteringen til efterretning.

B. Status på arbejdet med DH’s nye socialpolitik
I DH’s handlingsplan 2018-2021 er det besluttet, at DH skal udvikle en ny og sammenhængende socialpolitik. Det er et vigtigt fundament for, at DH kan arbejde fremadrettet med løsninger på både aktuelle og langsigtede udfordringer på socialområdet.

Forretningsudvalget har på mødet i april 2018 vedtaget en procesplan for arbejdet. Status er, at der er afholdt kick off-møde med deltagelse af 20 medlemsorganisationer, og der er nedsat en arbejdsgruppe, som har holdt to møder. Der er lavet et foreløbigt arbejdspapir, som danner grundlag for arbejdsgruppens øvrige møder, og der er ligeledes lavet et foreløbigt visionspapir.

Forretningsudvalget tog orienteringen til efterretning.

C. Status på ansøgninger til Lokalpuljen
Der var deadline for ansøgninger til Lokalpuljen den 7. november, og der er i alt indkommet 123 ansøgninger. Bevillingsudvalget har behandler ansøgningerne, hvor 94 ansøgninger har fået tilsagn om støtte for et samlet beløb på 2,5 mio. kr. ud af puljens i alt 3,4 mio. kr.

Bevillingsudvalget består af:
- Sif Holst, DH’s forretningsudvalg
- Jan Jakobsen, DH’s forretningsudvalg
- Erna Christensen, Dansk Handicap Forbund
- Mogens Wiederholt, Spastikerforeningen
- Lars Midtiby, DH’s direktør

Socialstyrelsen har give tilsagn om, at DH kan overføre ubrugte midler fra puljen til 2019, hvor puljen kan søges igen.

Det vides endnu ikke, hvornår der er ansøgningsfrist i 2019, og det er ligeledes uafklaret, om DH-afdelingerne fortsat ikke kan søge puljen ved næste ansøgningsrunde, men der arbejdes på at få godkendt en ændring af ansøgerkredsen.

Forretningsudvalget tog orienteringen til efterretning.

D. Resultat og budgetopfølgning DH – 9 måneder 2018
Lars Midtiby gav en kort orientering om budgetopfølgning, hvor DH kommer ud af de første 9 måneder af 2018 med et overskud på 1.377.000 kr. Dette skyldes bl.a., at der har været en merindtægt fra udlodningsmidlerne samt et underforbrug, idet en stilling har været ubesat i en periode.

Brugerservice har haft et merforbrug som følge af, at implementeringen af nyt IT-system er blevet forsinket, men dette opvejes af en merindtægt på udstedelse af parkeringskort og ledsagerkort.

Forretningsudvalget tog orienteringen til efterretning.

1. **Orientering fra FU**Thorkild Olesen:
Markeringen af den internationale handicapdag den 3. december i Handicaporganisationernes Hus gik rigtig fint. Det var et godt arrangement med deltagelse af Kronprinsesse Mary og statsminister Lars Løkke Rasmussen, og der var gode taler og musikalske indslag.

Sif Holst:
På det internationale område er de nye retningslinjer for ansøgning til Handicappuljen trådt i kraft, og det kører fint.

Knud Kristensen:
Er medlem af Rådet for Socialt Udsatte, som lige har offentliggjort en undersøgelse om bisidderordninger for socialt udsatte.

Janus Tarp:
UlykkesPatientForeningen har modtaget fondsmidler til et metodeudviklingsprojekt, der skal udvikle nye metoder og aktiviteter til rekruttering af frivillige.

Janus har som formand for DUKH skrevet til børne- og socialministeren samt beskæftigelsesministeren med forslag til, hvordan DUKH kan spille en rolle i forhold til satspuljeinitiativerne på de to ministres områder. Jan skal på den baggrund mødes med beskæftigelsesministeren den 29. januar 2019.

Jan Jakobsen:
Muskelsvindfonden har holdt repræsentantskabsmøde, og der har været holdt det årlige netværksmøde for DH-aktive.

Palle Lykke Ravn:
Bløderforeningen er optaget af omstruktureringer på sundhedsområdet, som kan have ret alvorlige konsekvenser for bløderpatienter, idet viden og behandling forringes.

Omlægning af satspuljen kan få betydning for to af foreningens medlemstilbud, der hidtil har været satspuljefinansieret.

Anni Sørensen:
Har holdt en meget vellykket inklusionskonference i Aarhus om fællesskab og livsglæde med 450 deltagere og 32 stande, som man kunne besøge.

Ser på lovgivningen, hvor beboere på fx et bosted udøver vold mod personalet, der er nødt til at politianmelde borgeren for at kunne få erstatning.

LEV forsøger at understøtte medlemmer udpeget til de kommunale handicapråd, hvor organisationen er repræsenteret i ca. 60 handicapråd.

Lars Midtiby:
Der ansættes to vikarer i DH’s sekretariat i en kortere periode pga. hhv. sygdom og barsel.

Sekretariatet arbejder videre med at sikre markering af den internationale handicapdag på baggrund af erfaringerne fra dette års arrangement.
2. **Næste møde**Næste møde i forretningsudvalget er torsdag den 28. februar, kl. 9.00-12.00. Efterfølgende er der møde i Handicappolitisk Råd.

Thorkild ønskede alle en glædelig jul og et godt nytår ☺